Noile prevederi ale noului Cod Fiscal al Republicii Moldova, intrate în vigoare de la 1 ianuarie 2024, au fost întâmpinate cu proteste în regiunea separatistă Transnistria, fiind catalogate drept „presiuni economice ale Chişinăului”.
Chiar un grup de demonstranți s-a adunat la punctul de frontieră dintre Varnița și Tighina, care leagă Basarabia de regiunea separatistă Transnistria. Ei au solicitat Chișinăului să revoce noile măsuri, iar Serghei Sandu, purtător de cuvânt al Uniunii Moldovenilor din Transnistria, și-a exprimat îngrijorarea că noua politică fiscală asupra bunurilor din Transnistria va duce la creșteri de prețuri.
În ciuda acestor evenimente, situația se pare că nu este atât de acută pe cât vor să o promoveze liderii separatiștilor, Serviciul Vamal din Republica Moldova a anunțat că de la începutul anului agenții economici din Transnistria au contribuit la bugetul de stat cu 8,4 milioane lei.
De asemenea, potrivit aceleiași surse, au fost plătite taxele pentru 262 din cele 578 de declarații vamale depuse de companiile din Transnistria, iar pentru celelalte, „a fost aplicat un sistem de preferințe cu furnizarea de certificate de origine preferențiale”.
„Banii încasați de la contribuabili merg direct la bugetul de stat și sunt redistribuiți pentru salarii, dezvoltarea infrastructurii, proiecte sociale etc.”, a mai precizat serviciul vamal moldovenesc.
În total, de la începutul anului, Serviciul Vamal din Republica Moldova a încasat taxe pentru aproape 2 miliarde de lei.
Viceprim-ministrul moldovean pentru Reintegrare, Oleg Serebrian, a anunțat anterior că prevederile din Codul Vamal se aplică pe întreg teritoriul Moldovei, inclusiv pentru agenții economici din stânga Nistrului. Oficialul moldovean a subliniat că o parte din banii din taxele vamale sunt returnate spre Transnistria, sub formă de burse, pensii și alte beneficii.